Talle vuurwapens kort na rooftog gevind(Argieffoto: SA Polisie) Altesame sewe vuurwapens en ŉ bakkie waarmee ŉ bende rowers gevlug het, is teruggevind kort nadat ŉ bende rowers Vrydagaand op ŉ gesin van Kariega in die Oos-Kaap toegeslaan het. Kol. Priscilla Naidu, polisiewoordvoerder, sê twee mans het Vrydagaand omstreeks 21:00 die huis in Leischingstraat ingekom en ŉ vuurwapen op die huiseienaar gerig. Die 42-jarige man is beveel om die kluis oop te sluit, waarna die rowers sewe vuurwapens – ŉ geweer, haelgeweer, pistool en vier windbukse – asook tien selfone en kontant gebuit het. “Die klaer, sy vrou en hul drie kinders is vasgebind en die verdagtes het in sy Ford Ranger-bakkie gevlug,” sê Naidu. Minute ná die rooftog het lede van die polisie se Kariega-honde-eenheid die bakkie verlate op ŉ straathoek gevind. Al die gesteelde vuurwapens is agter ŉ hut naby die verlate bakkie gevind. Die Uitenhage-polisie is egter steeds op soek na die verdagtes. “Hoewel een van die verdagtes se gesig bedek was, hy is groot gebou. Die ander verdagte is geïdentifiseer as dat hy ŉ goue tand en ŉ merk op sy wang het,” sê Naidu. Die polisie het enigiemand met inligting oor die verdagtes gevra om konst. Shaun Mbonda by 078 943 7655 of konst. Frederick Bosman by 078 196 6590 te kontak. Die waarnemende distrikskommissaris van die polisie, brig. Thandiswa Kupiso, het die eenheid vir hul vinnige optrede geloof. “Die herwinning van die vuurwapens het verhoed dat dit in die hande van misdadigers beland wat dit in die uitvoering van ernstige en geweldsmisdaad kon gebruik. Ons doen ŉ beroep op die gemeenskap om saam met ons te werk en nie misdadigers te beskerm nie, maar aan te meld waar hulle hul bevind. “Die misdadigers is gevaarlik en sal nie huiwer om enigiemand seer te maak nie. Hulle moet in hegtenis geneem en uit die samelewing verwyder word,” sê Kupiso.